Parlo ciaeo 28 maggio 2017
A Lanterna, a croxe, l’Aquäio. Quæ o l’é o scimbolo de Zena?
Fabio Canessa
À domandâ quæ o segge o scimbolo de Zena, prexempio in sce Facebook, a rispòsta a pâ scontâ: a Lanterna. Tanto che çerti s’arraggian pe aveilo misso in dubio. Se i ciù tanti, sorviatutto zeneixi, son de st’idea chì, in veitæ ne sciòrte ben ben de atre: a croxe de San Zòrzo, a fontaña de De Ferrari, o griffon, o Cômbo, o Paxo.
A l’é unna tore de pria erta 77 metri e pösâ in sce un scheuggio, fæta à quattro canti (trei, inta vegia canson…), co-o stemma da çittæ, e un fanâ in çimma. A Lanterna gh’à sta forma da-o 1543, ma pâ cha’a ghe fïse za da-o 1128. Ninte de mäveggioso, nisciun sciato, e fòscia pròpio pe quello a l’é sempre stæta caa a-i zeneixi. Ancheu a l’é unn’attraçion turistica, ma no gh’é mai pin de gente. Tanti l’ammian da lontan, ma no ghe son mai stæti.
In sciâ Lanterna gh’é o scuo co-a croxe de San Zòrzo. Pe quarchedun o l’é sto chì o veo scimbolo da çittæ. A bandea ‘ingreise’ – ma se sa ch’ean liatri à pagâ a Repubrica pe poeila deuviâ – a sta in scî edifiçi ciù importanti: a pòrta de Sant’Andria, a Tore Grimädiña do Paxo, o ‘Matitone’. No l’é un caxo se gh’é chi î minsoña à seu vòtta comme scimboli. “Quande â veddo, penso primma à Zena che à l’Inghiltæra ò a Milan”, ne dixe o Scimon, un zoeno de Turin. Sciben che tante atre çittæ l’an piggiâ, Zena a l’à avuo solo che sto stemma e o ligammo co-o santo o s’é mantegnuo inti secoli. A no l’é finia chì. Atri monumenti çitæ son o palaçio de San Zòrzo, San Loenso e o Paxo. Dapeu gh’é e figue mitiche, comme i griffoin (presenti fiña da-o 1139), ò torna o San Zòrzo ch’o l’ammassa o dragon, sensa ascordâse do zeneise ciù avvoxou into mondo, o Cristòffa Cômbo. Chi pensa a-o mangiâ o dixe pesto ò fugassa.
Ma tanti scimboli en di urtimi anni, quande s’é descoverto o turiximo e a coltua. E aloa ne propoñan Stradda Neuva co-i seu palaçi, a fontaña de De Ferrari sfondo de mille fòto, e sens’atro l’Aquäio, che pe tanti foresti – ma anche pe-i esperti di marketing – o l’é l’emblema da neuva Zena. À sorpreisa nisciun parla do Bigo, l’ascensô do Renzo Piano che segondo çertidun o l’aviæ piggiou o pòsto da Lanterna.
Lescico
avvoxou – famoso
Cômbo - Colombo
fanâ – fanale, faro
ligammo – legame
minsoña – menziona
Paxo – Palazzo Ducale
pösâ – appoggiare
sciato – confusione
lusso sciben – sebbene
© Riproduzione riservata
Questo sito o gli strumenti terzi da questo utilizzati si avvalgono di cookie necessari al funzionamento ed utili alle finalità illustrate nella cookie policy. Se vuoi saperne di più o negare il consenso a tutti o ad alcuni cookie, consulta la cookie policy. Chiudendo questo banner, acconsenti all’uso dei cookie.
ita_Latn lij_Latn bug_Latn lij_Latn lij_Latn lij_Latn lij_Latn lij_Latn lij_Latn kmb_Latn tso_Latn ita_Latn fur_Latn srd_Latn lij_Latn ita_Latn ita_Latn ita_Latn ita_Latn